b'\n_START_ARTICLE_\nMauste\n_START_PARAGRAPH_\nMausteet ovat aineita, joita lis\xc3\xa4t\xc3\xa4\xc3\xa4n ruokaan tuomaan makua tai parantamaan s\xc3\xa4ilyvyytt\xc3\xa4. Mausteet voivat olla voimakkaan makuisia tai voimakasaromisia kasvin osia, kasvista eristettyj\xc3\xa4 ainesosia tai mineraaleja. Maustekasveja k\xc3\xa4ytet\xc3\xa4\xc3\xa4n usein hajusteissa ja kosmetiikassa, mutta mausteita on k\xc3\xa4ytetty my\xc3\xb6s l\xc3\xa4\xc3\xa4kkein\xc3\xa4 sek\xc3\xa4 uskonnollisissa rituaaleissa.\n_START_SECTION_\nMaustekasvit\n_START_PARAGRAPH_\nMausteena k\xc3\xa4ytett\xc3\xa4v\xc3\xa4t kasvit luokitellaan useimmiten yrteiksi, sill\xc3\xa4 maustekasvi ei ole ruokaa, vaan sen tarkoitus on toimia maun antajana. Kasvista voidaan k\xc3\xa4ytt\xc3\xa4\xc3\xa4 lehti\xc3\xa4, kukkia, juurta, vartta, kuorta, hedelmi\xc3\xa4, marjoja, siemeni\xc3\xa4 tai eristettyj\xc3\xa4 aineita. Usein kasvin osat kuivataan paremman s\xc3\xa4ilyvyyden vuoksi ja kuljettamisen helpottamiseksi sek\xc3\xa4 jauhetaan, jotta niit\xc3\xa4 olisi helpompi k\xc3\xa4ytt\xc3\xa4\xc3\xa4.\n_START_SECTION_\nMaustemineraalit\n_START_PARAGRAPH_\nRuokasuola (NaCl) on mineraali, jota louhitaan suolakaivoksista tai ker\xc3\xa4t\xc3\xa4\xc3\xa4n merivett\xc3\xa4 haihduttamalla. Mineraalina sen kutsumanimi on haliitti eli vuorisuola.\n_START_SECTION_\nHistoria\n_START_PARAGRAPH_\nMausteet ovat olleet l\xc3\xa4sn\xc3\xa4 ihmisten historiassa hyvin pitk\xc3\xa4\xc3\xa4n. Ne olivat yksi kalleimmista asioista, joita k\xc3\xa4ytettiin vaihdon v\xc3\xa4linein\xc3\xa4 muinaisina aikoina ja keskiajalla. Mausteet olivat ensisijainen syy siihen, miksi portugalilainen merenk\xc3\xa4vij\xc3\xa4 Vasco da Gama purjehti Intiaan. Suurin piirtein samoihin aikoihin, kun Kristoffer Kolumbus l\xc3\xb6ysi Uuden maan, h\xc3\xa4n k\xc3\xa4rkk\xc3\xa4\xc3\xa4sti kuvasi uudet l\xc3\xb6ytyneet mausteet mahdollisille sijoittajille._NEWLINE_Erityisesti suolaa on k\xc3\xa4ytetty ruoan s\xc3\xa4il\xc3\xb6nt\xc3\xa4\xc3\xa4n ja pilaantuneen ruoan maun peitt\xc3\xa4miseen. Suolattu ravinto s\xc3\xa4ilyy pitk\xc3\xa4\xc3\xa4n, ja liottamalla siit\xc3\xa4 saadaan taas sy\xc3\xb6ntikelpoista._NEWLINE_Suomessa Meira on mausteiden markkinajohtaja. Meiran maustetehdas Helsingin Vallilassa on toiminut vuodesta 1920.\n_START_SECTION_\nMausteseokset\n_START_PARAGRAPH_\nMonilla valmistajilla on eri ruokalajeihin k\xc3\xa4ytett\xc3\xa4vi\xc3\xa4 mausteseoksia, kuten broilerimauste, pizzamauste ja aromisuola. Niiden t\xc3\xa4rke\xc3\xa4 ainesosa on lis\xc3\xa4aine natriumglutamaatti (E621), jonka ansiosta sin\xc3\xa4ns\xc3\xa4 mauton ruoka saadaan maistumaan paremmalta._NEWLINE_Maustesuolat ovat mausteseoksia, jotka koostuvat tavallisesta ruokasuolasta ja erilaisista mausteista. Niit\xc3\xa4 ovat aromisuola, chilisuola, persiljasuola, seesamisuola, sipulisuola, sitrussuola, sitruunasuola, valkosipulisuola, yrttisuola. Yrttisuolassa on suolaa sek\xc3\xa4 kuivattuja yrttej\xc3\xa4 jauhettuina.  Sellerisuola on my\xc3\xb6s maustesuola, mutta se ei nimest\xc3\xa4\xc3\xa4n huolimatta sis\xc3\xa4ll\xc3\xa4 ruokasuolaa. Se on mukulasellerijauhe, jolla maustetaan salaatinkastikkeita, tomaattimehua ja vihannesruokia.'